ตำนานแห่งเทอร์ร่าแครูเลีย

ตำนานแห่งเทอร์ร่าแครูเลียใครเป็นผู้รวบรวม ใครเป็นผู้เล่า และเกิดขึ้นเมื่อไหร่ ก็ไม่มีใครอาจทราบได้ ทว่าเรื่องราวของตำนานเหล่านี้หลายเรื่องก็สอดคล้องกับประวัติศาสตร์ของเทอร์ร่าแครูเลีย รวมถึงการกำเนิดทวีป อารยธรรม และอนิม่าประเภทต่าง ๆ ดังนั้นตำนานเหล่านี้จึงอาจจะมีเค้าโคลงมาจากความจริงไม่มากก็น้อย

ประวัติศาสตร์และที่มาของตำนาน
ไม่มีใครรู้ว่าตำนานเหล่านี้เกิดขึ้นมาตั้งแต่เมื่อไหร่ บ้างก็สาบสูญหายตามกาลเวลา บ้างก็ถูกบิดเบือนจนไม่เหลือเค้าโครงเดิม ทว่าสิ่งเหล่านี้หลายครั้งก็มักจะพบเจอว่าถูกเล่าเป็นนิทานสืบต่อกันมาในบางพื้นที่ บางส่วนก็ถูกบันทึกเก็บไว้ในตำรา รวมถึงถูกสลักเก็บเอาไว้ตามแผ่นหินหรือฝาผนังของสิ่งปลูกสร้างที่สำคัญของบรรดาอารยธรรมที่สูญสลาย โดยนักประวัติศาสตร์ได้ค้นพบหนังสือเล่มหนึ่งที่ถูกเก็บไว้ในส่วนลึกสุดของวิหารแห่งโลกา แม้ตัวอักษรจะเลือนลางตามกาลเวลา แต่ถ้อยคำบางส่วนยังสามารถแปลความออกมาได้ ซึ่งหลายส่วนก็สอดคล้องกับตำนานในแต่ละท้องที่อย่างน่าประหลาดใจ

ตำนานแห่งเทอร์ร่าแครูเลีย
ถูกแบ่งออกเป็น 4 บท โดยแต่ละบทจะแยกตามยุคสมัย ซึ่งบททั้งหลายได้แก่ ยุคแห่งการสร้าง ผู้มาเยือนแห่งดวงดาว เรื่องราวไร้บท และตำนานแห่งทวีป

ยุคแห่งการสร้าง
เป็นตำนานแห่งในยุคแห่งผู้สร้างที่พระเจ้าโอมนิเทอร์ราซซ่ายังปรากฎตัวต่อหน้าแก่มนุษย์

ผู้มาเยือนแห่งดวงดาว
เป็นตำนานในยุคที่กล่าวถึงผู้มาเยือนแห่งดวงดาว โดยตั้งแต่ยุคที่ผู้มาเยือนยังเดินทางมาไม่ถึงเทอร์ร่าแครูเลียจนกระทั่งถึงยุคที่มาอยู่อาศัยในโลกใบนี้แล้ว

เรื่องราวไร้บท
เป็นตำนานที่ไม่อาจจะทราบได้ว่าเกิดขึ้นเมื่อใด แต่มีข้อหน้าสังเกตว่าตำนานหลายเรื่องในบทนี้ไม่น่าจะเกิดขึ้นในเทอร์ร่าแครูเลีย หรือไม่ก็อาจจะเกิดขึ้นในกาลเวลาข้างหน้า

ตำนานแห่งทวีป
เป็นตำนานที่เล่าขานกันในแต่ละท้องที่ ทำให้แต่ละทวีปมีเรื่องเล่าที่แตกต่างและได้ยินกันแค่บางทวีปเพียงเท่านั้น